Laamɓe Afrik ngoƴaa Tan ko ko’e mum en!
Laamɓe Afrik e ardiiɓe deŋtal leyɗe Afrik (AU), jooɗiima njonnde juhnde ñannde 12/10/2013 to Adiisabeba laamorgo leydi Ecoppi, ko ɗoon kadi woni ñiiɓirde deŋtal ngal. E oon tuma hakkillaaji yimɓe aduna kaa fof, keedi ko to Duunde wiyeteende "LAMPIDOZA" wonnde sara leydi Itali, nder maayo raneewo faliingo hakkunde Afrik e Orop ngo; sabaabu mum noon, ko joolagol laana njolnunooka ko ɓuri 300 ɓii afriknaaɓe yiɗnooɓe yahde Orop.
Yimɓe fof cikki maa laamɓe Afrik ciftor ɓe e jonndeeji mum en, hay sinno kam wonaa ɗuum addanooɓe joodaade neh; Kono ndeke laamɓe Afrik woƴi ɗum en tan ko Ko’e mum en!..
Adanimi haalde ko kaalmi ko, ɓe kaalatnoo ko ko faati e ñaawirdu bonandeeji Aduna (CPI), ngam yiɗde yaltude walla salaade gollodaade e mayru; sabu ɓe mbii: Ndu "waɗanaa tan ko laamɓe Afrik". Wadde ko ko’e maɓɓe ɓe ngoƴaa wonaa ɓiɓɓe Afrik maayooɓe e yoolatooɓe ɓee ngoƴiɓe.
Ɓe njehi toon ko fewjoyde no ɓe ndeeniri laamɓe waɗ boniiɓe, warooɓe ɓesnguuji leyɗe mum en ko way hono: UMAR AL BASIIR SUUDAAN, e OHORO KEÑATA horeejo leydi KEEÑA e cukko mum WULIYAM ROOTO; yiɗaaɓe ñaawoyeede toon sabu boneeji mum en.
Ko goonga noon laamɓe Afrik ko bomɓe, kono ñaawirdu nduu kadi ɓurtanii no feewi; wiide ko maa tottee hooreeɓe leyɗe wonɓe dow jappeere laamu hina ñaawa ɗum en, ko yawaare yaŋti heen.
Miin e miijo am raɓɓo, ko faati e ñaawde laamɓe waɗooɓe ko boni ɓee; foti wonde ko e nder Afrik, no Hisin Habri nih, ko ɗuum reenata hakkeeji men, kadi reena teddungal men, e teddungal mawɓe men hay sinno ko bonɓe!
Kuɗol: Abdullay Yerel Soh
fuutamedia.com
miside
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn tur_Latn cat_Latn est_Latn